KOMISIJAS PAZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI

ES rīcības plāns savvaļas dzīvnieku un augu nelikumīgas tirdzniecības apkarošanai

1. Konteksts

Savvaļas dzīvnieku un augu nelikumīga tirdzniecība ir kļuvusi par vienu no pasaulē ienesīgākajiem organizētās noziedzības veidiem. Precīzo apjomu ir grūti aprēķināt, bet dažādos avotos sniegtās aplēses par peļņu no šādas nelikumīgas tirdzniecības ir no EUR 8 līdz EUR 20 miljardiem gadā. Tā aptver plašu aizsargāto sugu diapazonu, tostarp ziloņus un degunradžus, koraļļus, ķirzakas, tīģerus un cilvēkveidīgos pērtiķus.

Aizvien lielāka problēma visā pasaulē...

Ziloņkaula nelikumīga tirdzniecība kopš 2007. gada ir palielinājusies vairāk nekā divas reizes un vairāk nekā trīs reizes pārsniedz 1998. gada apjomu. Laikā no 2007. līdz 2013. gadam degunradžu malumedniecība Dienvidāfrikā palielinājās par 7000 %, apdraudot šīs sugas pastāvēšanu. Laikā no 2013. gada novembra līdz 2014. gada aprīlim vien iestādes dažādās tranzītvalstīs un galamērķa valstīs konfiscēja vairāk nekā 4000 tonnu ļoti apdraudētā palisandra, kas, iespējams, bija nelegāli eksportēts no Madagaskaras.

ES ir svarīga nozīme šīs nelikumīgās tirdzniecības apkarošanā, jo Eiropa pašlaik ir galamērķa tirgus un nelikumīgās tirdzniecības centrs tranzītam uz citiem reģioniem. Tā ir arī izcelsmes reģions, no kura konkrētas sugas nonāk nelegālajā tirdzniecībā. Pēdējos gados dalībvalstis ir ziņojušas jo īpaši par tranzītā sūtīta ziloņkaula un degunradžu ragu konfiskācijas gadījumiem un dzīvu reptiļu un eksotisku putnu nelikumīgu importu, turpretim Āzijai no ES ir nelikumīgi pārdotas vairākas tonnas ļoti apdraudēto zušu.

... kas ievērojami ietekmē tiesiskumu, noziedzību un drošību

Savvaļas dzīvnieku un augu nelikumīga tirdzniecība postoši ietekmē bioloģisko daudzveidību, draudot ar iznīcību dažām sugām. Turklāt tā, no vienas puses, stimulē korumpētu rīcību un, no otras puses, dara to iespējamu, tādējādi apdraudot tiesiskumu. Īpaši dažos Āfrikas reģionos tai ir ļoti negatīva ietekme uz ekonomiskās attīstības potenciālu.

Nelikumīga tirdzniecība ar savvaļas dzīvniekiem un augiem ir ļoti pievilcīga noziedzniekiem, jo tā ir ļoti ienesīga un lielākajā daļā valstu – zema prioritāte tiesībaizsardzības iestādēm, salīdzinot ar citiem nelikumīgas tirdzniecības veidiem, tāpēc risks, ka viņus varētu atklāt un sodīt, ir ļoti ierobežots. Regulāri tiek saņemti ziņojumi par saistību ar nelikumīgi iegūtu līdzekļu legalizāciju un citiem organizētās noziedzības veidiem, piemēram, narkotiku un šaujamieroču nelikumīgu tirdzniecību. ANO Drošības padome ir atzinusi, ka savvaļas augu un dzīvnieku nelikumīga tirdzniecība Centrālāfrikā stimulē konfliktus un apdraud reģiona un valsts drošību, nodrošinot finansējumu militāriem grupējumiem.

Lielāka ievērība no starptautiskās sabiedrības puses...

Nelikumīgai tirdzniecībai ar savvaļas dzīvniekiem un augiem pēdējos gados tiek pievērsta lielāka uzmanība starptautiskajā politiskajā līmenī šīs tirdzniecības straujā kāpuma un ietekmes dēļ. ANO Ģenerālā asambleja 2015. gada jūlijā pieņēma pirmo rezolūciju par šo konkrēto tematu, ko atbalstīja visas ES dalībvalstis. Šim jautājumam tika jo īpaši pievērsta uzmanība citos svarīgos nesen notikušos starptautiskos pasākumos, piemēram, augsta līmeņa konferencē Kasanē, Botsvānā 2015. gada martā un G7 samitā 2015. gada jūnijā. Rezultātā starptautiskā sabiedrība, tostarp ES un tās dalībvalstis, kopīgi apņēmās pastiprināt rīcību nelikumīgās tirdzniecības apkarošanai.

Daudzi pasākumi nelikumīgās tirdzniecības ar savvaļas dzīvniekiem un augiem apkarošanai ir pieņemti saskaņā ar Konvenciju par starptautisko tirdzniecību ar apdraudētajām savvaļas dzīvnieku un augu sugām (CITES) – vienu no galvenajiem starptautiskajiem nolīgumiem, kurš reglamentē starptautisko tirdzniecību ar savvaļas dzīvniekiem un augiem un kuram ES pievienojās 2015. gadā. Amerikas Savienotajās Valstīs ir izveidota Prezidenta darba drupa un apstiprināta valsts stratēģija pret nelikumīgu tirdzniecību ar savvaļas dzīvniekiem un augiem. Aizvien vairāk iesaistās valstis, kurās ir galvenie noieta tirgi, piemēram, Ķīna, jo īpaši pastiprinot tiesībaizsardzības pasākumus un izrādot vēlmi ciešāk sadarboties ar ES šajos jautājumos. Āfrikas Savienība ir sākusi īstenot kontinentu aptverošu stratēģiju.

...kas jāpārveido praktiskā rīcībā

ES jau ir parādījusi savu vadošo lomu nelikumīgas tirdzniecības ar dabas resursiem apkarošanā, pieņemot vērienīgu politiku koksnes un zivsaimniecības produktu jomā. Šis ES rīcības plāns pierāda, ka ES ir gatava izpildīt starptautiskās saistības un apņemšanos, un paaugstina savus mērķus attiecībā uz rīcību nelikumīgās tirdzniecības ar savvaļas dzīvniekiem un augiem apkarošanai. Tas arī palīdzēs nodrošināt, lai pēdējo gadu desmitu laikā veiktās ievērojamās investīcijas attīstībai paredzētā ES atbalsta veidā savvaļas dzīvnieku un augu saglabāšanai visā pasaulē nezaudētu savu nozīmi noziedzīgu nodarījumu rezultātā.

Rīcības plāns ir svarīgs ieguldījums ilgtspējīgas attīstības mērķos, kas noteikti 2030. gada Ilgtspējīgas attīstības programmā, par kuru vienojušies valstu vadītāji ANO samitā 2015. gada septembrī. Ar bioloģisko daudzveidību saistītajā 15. mērķī ir noteikts, ka “jāveic steidzama rīcība aizsargājamo augu un dzīvnieku sugu malumedniecības un nelikumīgas tirdzniecības izbeigšanai un jāapkaro gan pieprasījums pēc nelikumīgi iegūtiem savvaļas dabas produktiem, gan to piedāvājums”.

Eiropas Parlaments 2014. gada janvārī pieņemtajā rezolūcijā, aicināja izstrādāt rīcības plānu. ES Rīcības plānu atbalstīja arī daudzas ES dalībvalstis, starptautiskās organizācijas, NVO un attiecīgie uzņēmumi ieinteresēto personu apspriešanā par ES pieeju nelikumīgas tirdzniecības ar savvaļas dzīvniekiem un augiem apkarošanā, ko Eiropas Komisija sāka 2014. gada februārī.

ES un tās dalībvalstīm problēma jārisina kopīgi. ES mēroga noteikumi, kas reglamentē tirdzniecību ar savvaļas dzīvniekiem un augiem, īstenojot CITES, ir spēkā visās dalībvalstīs kopš 1983. gada, un Komisija 2007. gadā izdeva ieteikumu par izpildi.